Червеняк

**Червеняк** (серб. *црвендаћ*, лат. *Erithacus rubec*ula)  файта птици зоз роду  *Erithacu*. Символ є надїї и обнови, народзеня... То мала птица, карми ше з инсектами, скорей ше учишльовала до фамелиї риґовох (лат. *Turdidae*) , а нєшка є класификована до фамелиї мухоловкох (лат. *Muscicapidae*) хтора ма 324 файти тих птицох.  од хторих єдна и соловей .

## Опис
Червеняк мала птичка, подобни тащку, длужини коло 15 центи. Одроснута єдинка ма хрибет, хвост и кридла олєйовошивей фарби, а пирє на гарлє, першох и глави жовточервеней, та є прето и наволана червеняк. Пирє на брущку билей фарби. Младим пирє нєупечатлївих, цмих фарбох. Самичка червеняка знєше од три до дзевец вайца, а найчастейше пейц вайца даскельо раз у року. Вона даскельо тижнї шедзи на вайцох, а вилєгнути млади уж о петнац днї способни вилєциц зоз гнїзда  и буц самостойни. Червеняк птица блукачка. 

## Таксономия и систематика
Карл Лине 1758. року у 10. виданю його дїла *Systema Naturae* першираз описал европски червеняк под двойним меном *Motacilla rubecula* .Специфични деминутив *rubecula* виведзени од латинского слова *ruber* (червене). Назву ряду *Erithacus* уведол французки биолоґ (натуралиста) Жорж Кивє 1800. року, и теди формоване терашнє мено птици *E. Rubecula*. 

## Подфайти
Найупечатлївши червеняки, а мож их спатриц як два розлични файти або подфайти червеняка, то червеняк *E. r. Marionae* зоз Ґран Канариї (Шпания) и *E. r.* *Superbus* зоз Тенерифох (Шпания). Мож их лєгко препознац по билим персценю коло очох, интензивней фарби першох и по билим пирю на бруху.

## Карменє
Червеняк найчастейше лапа инсекти и мали шлїмаки, алє ше часто карми и зоз плодами рошлїнох, зоз бобками и нашеньом.

## Розмножованє
Єдинки червеняка маю рижни способи облєтованя (задзераня) коло самички, а єден з нїх то ритуал карменя и у периодзе инкубациї. Пара може мац рочнє и два до три раз по 5 або 6 вайца, млади допатра од 14 до 16 днї кед поставаю способни за самостойни живот, односно за вилєтованє зоз гнїзда. Червеняк гнїздо прави у розпуклїнох и дзирох, а репродуктивна сезона тирва од марца по юний.

## Символика
Червеняк символ живота, нєпреривного народзованя и обнови. Червеняк зоз собу приноши надїю, оптимизем и красни жаданя за Нови рок.

Єдна леґенда гвари же червеняк бул шивей фарби. Червену фарбу пиря достал у ноци кед народзени Исус. Тей ноци у Вифлеєму, Свята фамелия ше грала при огню хтори лєм цо нє загаснул. Прилєцела птичка, зоз своїма криделками барз махала и нє допущела же би огень загаснул. Шлїдуюцого рана пирє на першох птички достало червену фарбу.

Спрам другей леґенди, птицово пирє шє зачервенєло од креви кед сцела розопятого Исуса дотхнуц и ошлєбодзиц од церньовей коруни.

## Галерия

Файл:E.rubecula 01.jpg
Файл:Rotkehlchen bird.jpg
Файл:Erithacus rubecula (26165611476).jpg
Файл:Erithacus rubecula Juclar 20240829 t145314 01.jpg
Файл:Robin eggs.jpg
Файл:American Robin Nest with Eggs.jpg
Файл:Copsychus-saularis-eggs.jpg
Файл:A robin sitting on a fence.jpg
Файл:A robin sitting in a nest on a white fence post. (87ca334f-4015-4719-b46e-648f73fae1fc).JPG


## Вонкашнї вязи

* Simbolika-crvenda, *www.artnit.net*
* Prijatelji divljine, *prijateljidivljine.com**Италика текст*
* Ptica koja nosi nadu, optimizam i dobre želje za Novu godinu, *www.novilist.hr*
*   Црвендаћ, *sr.wikipedia.org*

## Референце

Катеґория:Птици
Катеґория:Птици Европи
Катеґория:Птици Азиї